CELEX: 62002CC0063
Language: da
Date: 2002-10-15
Title: Forslag til afgørelse fra generaladvokat Alber fremsat den 15. oktober 2002. # Kommissionen for De Europæiske Fællesskaber mod Det Forenede Kongerige Storbritannien og Nordirland. # Traktatbrud - manglende gennemførelse af direktiv 98/83/EF. # Sag C-63/02.

Vigtig juridisk meddelelse

|

62002C0063

Forslag til afgørelse fra generaladvokat Alber fremsat den 15. oktober 2002.  -  Kommissionen for De Europæiske Fællesskaber mod Det Forenede Kongerige Storbritannien og Nordirland.  -  Traktatbrud - manglende gennemførelse af direktiv 98/83/EF.  -  Sag C-63/02.  

Samling af Afgørelser 2003 side I-00821

Generaladvokatens forslag til afgørelse

1. Kommissionen for De Europæiske Fællesskaber har nedlagt påstand om, at det fastslås, at Det Forenede Kongerige Storbritannien og Nordirland har tilsidesat sine forpligtelser i henhold til artikel 17, stk. 1 og 2, i Rådets direktiv 98/83/EF af 3. november 1998 om kvaliteten af drikkevand (herefter »direktivet«), idet det ikke har vedtaget de nødvendige love og administrative bestemmelser for at efterkomme dette direktiv for så vidt angår Nordirland og Wales, eller i hvert fald ikke har underrettet Kommissionen om sådanne bestemmelser.2. Direktivets artikel 17 bestemmer:»1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest to år efter dets ikrafttræden. De underretter straks Kommissionen herom. [...]2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.«3. Direktivet trådte i kraft den 25. december 1998 og skulle således have været gennemført senest den 25. december 2000.4. Da Kommissionen ikke havde modtaget oplysninger vedrørende gennemførelsen, indledte den en traktatbrudsprocedure og opfordrede i skrivelse af 19. april 2001 Det Forenede Kongerige til at fremsætte sine bemærkninger inden for en frist på to måneder.5. Det Forenede Kongeriges regering fremsendte ved skrivelse af 18. juni 2001 bestemmelserne til gennemførelse af direktivet for så vidt angår Skotland. Regeringen meddelte med hensyn til Wales, Nordirland og Gibraltar, at de nødvendige foranstaltninger snart ville blive vedtaget.6. Kommissionen fremsatte den 24. juli 2001 en begrundet udtalelse over for Det Forenede Kongerige, hvori den fastsatte en frist på to måneder for Det Forenede Kongerige til at træffe de nødvendige forholdsregler til gennemførelse af direktivet for så vidt angår Wales, Nordirland og Gibraltar.7. I skrivelse til Kommissionen af 26. september 2001 fremsendte Det Forenede Kongeriges regering bestemmelserne til gennemførelse af direktivet for Gibraltar og underrettede Kommissionen om, hvorledes gennemførelsen forløb med hensyn til Wales og Nordirland.8. Den 26. februar 2002 anlagde Kommissionen denne sag og nedlagde påstand om, at der blev truffet afgørelse i overensstemmelse med den i punkt 1 anførte påstand. Det Forenede Kongerige har taget bekræftende til genmæle. Det har meddelt, at bestemmelserne vedrørende Wales er vedtaget den 7. december 2001 og er trådt i kraft den 1. januar 2002. Som følge af kapacitetsproblemer er gennemførelsen med hensyn til Nordirland blevet forsinket. I september 2002 forventes de nødvendige bestemmelser imidlertid at træde i kraft.Stillingtagen9. Ifølge artikel 10, stk. 1, EF skal medlemsstaterne træffe alle foranstaltninger, som er egnede til at sikre opfyldelsen af de forpligtelser, som følger af retsakter foretaget af Fællesskabets institutioner. Disse retsakter er bl.a. direktiver, der efter artikel 249, stk. 3, EF med hensyn til det tilsigtede mål er bindende for enhver medlemsstat, som de rettes til. Dette indebærer for hver medlemsstat, som et direktiv rettes til, at den inden for sin nationale retsorden skal træffe alle foranstaltninger, der er nødvendige for at sikre direktivet fuld virkning i overensstemmelse med dets formål .10. Den blotte iværksættelse af proceduren til vedtagelse af en lov, der har til formål at sikre gennemførelsen af et direktiv i national ret, opfylder ikke dette krav .11. Det følger af fast retspraksis, at det ikke har betydning for sagen, at et traktatbrud eventuelt er bragt ud af verden efter udløbet af den frist, der er fastsat i den begrundede udtalelse . Bestemmelserne til gennemførelse af direktivet for Wales trådte i kraft den 1. januar 2002. Det Forenede Kongeriges regering har ladet forstå, at gennemførelsen for Nordirland formentlig finder sted i september 2002. Eftersom bestemmelserne således er trådt i kraft eller træder i kraft efter udløbet af nævnte frist, er dette ikke til hinder for, at det fastslås, at der foreligger traktatbrud.12. Kommissionen har endvidere nedlagt påstand om, at Det Forenede Kongerige tilpligtes at betale sagens omkostninger. I medfør af procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom.Forslag til afgørelse13. På baggrund af ovenstående bemærkninger skal jeg foreslå Domstolen at træffe følgende afgørelse:»1) Det Forenede Kongerige Storbritannien og Nordirland har tilsidesat sine forpligtelser i henhold til artikel 17, stk. 1 og 2, i Rådets direktiv 98/83/EF af 3. november 1998 om kvaliteten af drikkevand, idet det ikke har vedtaget de nødvendige love og administrative bestemmelser for at efterkomme dette direktiv for så vidt angår Nordirland og Wales, eller i hvert fald ikke har underrettet Kommissionen om sådanne bestemmelser.2) Det Forenede Kongerige Storbritannien og Nordirland betaler sagens omkostninger.«